Διάγγελμα Σαμαρά για την συμφωνία στο Γιούρογκρουπ
«Κλείσαμε μια περίοδο αναξιοπιστίας» τόνισε ο Έλληνας Πρωθυπουργός
Διάγγελμα προς τον ελληνικό λαό απηύθυνε ο Πρωθυπουργός Αντώνης Σαμαράς το απόγευμα της Τρίτης, μετά τις κρίσιμες και καθοριστικές αποφάσεις του Eurogroup. «Κλείσαμε μια περίοδο αναξιοπιστίας. Η Ελλάδα κατάφερε να ανατρέψει την αναξιοπιστία. Κατάφερε να διασφαλίσει την παραμονή μας στο ευρώ» είπε ο κ. Σαμαράς. «Η συμφωνία που επιτεύχθηκε εξασφαλίζει χρηματοδότηση. Από αυτά 7 δισ. θα πάνε άμεσα στην οικονομία με πληρωμές για το έλλειμμα» τόνισε. «Τα κέρδη που έβγαλαν οι ξένες τράπεζες θα επιστρέψουν στην Ελλάδα», σημείωσε ο Πρωθυπουργός και συνέχισε λέγοντας ότι με την απόφαση του Eurogroup, «επιβραβεύονται οι θυσίες για τον ελληνικό λαό. Όλα αυτά παραμερίζονται οριστικά. Το πετύχαμε όλοι μαζί. Όλοι οι Έλληνες και τα κόμματα που στήριξαν την κυβέρνηση». Ο έλληνα Πρωθυπουργός σημείωσε ότι όλα αυτά ήταν αποτέλεσμα διαπραγματεύσεων. «Τη διαπραγμάτευση την κάνεις και την κερδίζεις. Δεν την μπερδεύεις με τα εσωκομματικά σου παιχνίδια» είπε χαρακτηριστικά. Αναφερόμενος στα επιτεύγματα της διαπραγμάτευσης, τόνισε ότι πετύχαμε την επιμήκυνση, μειώσαμε τα επιτόκια, ωστόσο έχουμε ακόμα να κάνουμε πολλά. Ολοκληρώνοντας τη δήλωσή του ο Α. Σαμαράς ευχαρίστησε ονομαστικά τον πρόεδρο του ΠΑΣΟΚ και της ΔΗΜΑΡ, αλλά και όλους όσοι βοήθησαν στο να επιτευχθούν οι στόχοι. «Όλοι οι Έλληνες έχουν καλό να δουν από την χθεσινή επιτυχία. Το κίνημα των μεταρρυθμίσεων τώρα δυναμώνει. Για μια Ελλάδα σύγχρονη. Δεν είναι εύκολο αλλά μαζί θα τα καταφέρουμε. Εμείς οι Έλληνες είμαστε φτιαγμένοι για τα δύσκολα», κατέληξε ο έλληνας Πρωθυπουργός.